钦定古今图书集成/明伦汇编/氏族典/第278卷 > 王德新
## 钦定古今图书集成/明伦汇编/氏族典/第278卷 > 王德新

按《明外史王德新传》：“德新，字应明，安福人。万历八年
进士。授南京兵部主事，入补刑部。十五年，工部尚书
何起鸣被劾，恃中官张诚援，力讦都御史辛自修，冀
留用。诸御史不平，交章论起鸣。帝怒，谪高维嵩等四
人，而悉夺他御史俸。德新抗言曰：‘予夺不出朝廷，使
左右得肆其慝，时事可忧，孰甚于此’？疏入，帝大怒，下”
诏狱，究主使者刑甚酷。德新厉声曰：“死耳，终不诬他
人。”主者以状闻，削籍为民。久之，起南京工部主事。擢
光禄丞。母忧归，竟不复出。